./data/phi0914/phi00127/phi0914.phi00127.perseus-lat2.xml
Titus Livius (Livy)
Valerius consul litteris excitus, provincia       exercituque mandato L  Cincio praetori, M  Valerio Messalla praefecto classis       cum parte navium in Africam praedatum simul speculatumque quae populus       Carthaginiensis ageret pararetque misso,  ipse       decem navibus Romam profectus cum prospere pervenisset, senatum extemplo habuit,       ubi  de suis rebus gestis       commemoravit:  cum annos prope sexaginta in       Sicilia terra marique magnis saepe  cladibus bellatum esset, se       eam provinciam  confecisse  neminem Carthaginiensem in Sicilia esse;       neminem Siculum non esse;  qui fugati metu inde afuerint, omnis in urbes,       in agros suos reductos arare, serere;  desertam recoli terram, tandem  frugiferam ipsis cultoribus, populoque Romano       pace ac bello fidissimum annonae subsidium  exim Muttine et si quorum aliorum merita erga populum Romanum erant       in senatum introductis, honores omnibus ad exsolvendam fidem consulis  habiti  Muttines etiam civis Romanus factus, rogatione ab tribunis  plebis ex auctoritate patrum ad plebem lata